ປະຊາຊົນຫລາຍໝື່ນຄົນ ທໍາການປະທ້ວງ ທີ່ຣັດເຊຍ (ເບິ່ງວີດິໂອ)
ປະຊາຊົນຫລາຍໝື່ນຄົນ ທໍາການປະທ້ວງ ໃນກຸງມົສກູ ແລະໃນຫລາຍຫົວເມືອງ ຂອງຣັດເຊຍ ເພື່ອຮຽກຮ້ອງໃຫ້ ມີການເລືອກຕັ້ງທີ່ຍຸຕິທໍາ.
ເຖິງແມ່ນດິນຟ້າອາກາດຈະໜາວເຢັນຈັດກໍຕາມ ພວກປະທ້ວງຫລາຍໝື່ນຄົນໄດ້ພາກັນ ໄປໂຮມຊຸມນຸມໃນກຸງມົສກູ ແລະໃນຫົວເມືອງຕ່າງໆຂອງຣັດເຊຍໃນວັນເສົາວານນີ້ ເພື່ອ ຮຽກຮ້ອງໃຫ້ມີການເລືອກຕັ້ງທີ່ຍຸຕິທໍາ ແລະເພື່ອສະໜັບສະໜຸນລັດຖະບານເຊ່ນກັນ ສື່ຣັດເຊຍກ່າວວ່າ ມີປະຊາຊົນໃນຈໍານວນຫລາຍເຖິງ 35 ພັນຄົນໄດ້ປະກອບສ່ວນໃນການຊຸມຊຸມທີ່ຈະຕຸລັດ Bolotnaya ໃນກຸງມົສກູນັ້ນ ແຕ່ພວກຈັດແຈງການໂຮມຊຸມນຸມກ່າວວ່າ ມີປະຊາຊົນເຂົ້າຮ່ວມຫລາຍກວ່ານັ້ນ ທ່ານ Boris Nemtsov ຜູ້ນໍາຝ່າຍຄ້ານກ່າວວ່າ ການທີ່ມີຜູ້ຄົນມາຮ່ວມນໍາຢ່າງຫລວງຫລາຍໃນສະພາວະດິນຟ້າອາກາດທ່ີໜາວຈັດເຊ່ນນີ້ ສະແດງໃຫ້ເຫັນວ່າ ປະຊາຊົນຢາກໃຫ້ມີການປ່ຽນແປງ ພວກປະທ້ວງພາກັນຮ້ອງຄໍາຂວັນ ແລະຖືປ້າຍຕ່າງໆທີ່ເວົ້າວ່າ “ຣັດເຊຍທີ່ບໍ່ມີພູຕິນ” ນາຍົກລັດຖະມົນຕີ Vladimir Putin ຈະລົງແຂ່ງຂັນເປັນປະທານາທິບໍດີອີກ ເປັນສະໄໝ ທີ 3 ໃນການເລືອກຕັ້ງໃນວັນທີ 4 ເດືອນມີນາໜ້ານີ້ ການສໍາຫລວດຫາງສຽງປະຊາຊົນສະແດງໃຫ້ເຫັນວ່າ ທ່ານຈະຊະນະການເລືອກຕັ້ງນັ້ນ ສື່ຣັດເຊຍກ່າວວ່າ ພວກປະທ້ວງນິຍົມລັດຖະບານຕື່ມອີກຫລາຍຄົນໄດ້ເຕົ້າໂຮມກັນຢູ່ໃນສະຖານທີ່ແຫ່ງນຶ່ງອີກໃນກຸງມົສກູ ໃນວັນເສົາວານນີ້ ສື່ມວນຊົນໃນມົສກູລາຍງານວ່າ ໄດ້ມີການຈົ່ມວ່າແດ່ເລັກນ້ອຍຈາກພວກພວກພະນັກງານ ລັດ ພວກນາຍຄູ ນາຍໝໍ ແລະພວກພະນັກງານໄປສະນີວ່າ ພວກເຂົາເຈົ້າຖືກບັງຄັບໃຫ້ ໄປຮ່ວມໃນການປະທ້ວງສະໜັບສະໜຸນທ່ານພູຕິນນັ້ນ ແຕ່ນາຍົກລັດຖະມົນຕີພູຕິນກ່າວ ວ່າ ມັນຈະເປັນໄປບໍ່ໄດ້ ທີ່ຈະເຕົ້າໂຮມເອົາຜູ້ຄົນຫລາຍຄົນຂະໜາດນັ້ນມາຮ່ວມນໍາ ຖ້າ ຫາກເຂົາເຈົ້າບໍ່ເຕັມໃຈຢາກມາ